Diari Oficial de la Generalitat Valenciana


Sumari del DOGV 9496, del 23-12-2022 (2022/11329)

RESOLUCIÓ de 21 d'octubre de 2022, del director general de Qualitat i Educació Ambiental, per la qual es formula informe d'impacte ambiental del projecte de planta solar fotovoltaica connectada a la xarxa de distribució denominada Torremendo I, de 12 Mwp i línia d'evacuació. Expedient: (2482216) 193/2021/AIA.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9496

Data del DOGV
:   23-12-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/11770


Data del document
:   21-10-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 21 d'octubre de 2022, del director general de Qualitat i Educació Ambiental, per la qual es formula informe d'impacte ambiental del projecte de planta solar fotovoltaica connectada a la xarxa de distribució denominada Torremendo I, de 12 Mwp i línia d'evacuació. Expedient: (2482216) 193/2021/AIA. [2022/11996]  
«Informe d'impacte ambiental  
Expedient: (2482216) 193/2021/AIA.  
Títol: Projecte de planta solar fotovoltaica connectada a la xarxa de distribució denominada Torremendo I, de 12 MWp i línia d'evacuació.  
Titular: Amber solar power dieciseis, SL.  
Òrgan substantiu: Servei Territorial d'Indústria, Energia i Mines d'Alacant, ATREGI/2020/142/03.  
Localització: Orihuela (Alacant).  
  
Antecedents i tramitació administrativa  
Amber Solar Power Dieciseis, SL, promou l'execució d'una planta solar fotovoltaica connectada a la xarxa de distribució denominada Torremendo I, de 12 Mwp, i línia d'evacuació, al terme municipal d'Orihuela, província d'Alacant.  
Amb data 4 de gener de 2022, el Servei Territorial d'Indústria i Energia d'Alacant (òrgan substantiu) va traslladar la sol·licitud d'informe d'impacte ambiental, promogut per Amber Solar Power Dieciseis, SL, amb referència ATREGI/2020/142/03, i adjunta a aquesta la documentació següent:  
- Sol·licitud del promotor d'instal·lacions de producció d'energia elèctrica connectades en alta tensió.  
- Document ambiental.  
- Certificat de compatibilitat urbanística.  
- Estudi d'integració paisatgística.  
- Projectes de planta i de línia d'evacuació.  
- Sol·licitud de consideració d'interés estratègic.  
El 21 de març de 2022, l'òrgan ambiental va realitzar consultes a les administracions públiques afectades:  
Consultes:  
- Ajuntament d'Orihuela, en el qual es localitza la instal·lació.  
- Ajuntament d'Almoradí, ja que la línia d'evacuació el travessa.  
  
- Ajuntament de Los Montesinos, ja que la línia d'evacuació el travessa.  
- Ajuntament de San Miguel de Salinas, ja que la línia d'evacuació el travessa.  
- Confederació Hidrogràfica del Xúquer, ja que, segons les característiques del projecte, podria afectar elements de la seua competència.  
- Direcció General de Cultura i Patrimoni, ja que, segons les característiques del projecte, podria afectar elements de la seua competència.  
  
- Direcció General de Política Territorial i Paisatge, ja que, segons les característiques del projecte, podria afectar elements de la seua competència.   
- Subdirecció General de Medi Natural i d'Avaluació Ambiental, ja que, segons les característiques del projecte, podria afectar elements de la seua competència.  
Es reben els informes següents:  
- El Servei de Gestió Territorial emet amb data 28.03.2022 un informe, i conclou que la instal·lació de la planta solar fotovoltaica FV Torremendo I, al municipi d'Orihuela (Alacant), i la seua línia d'evacuació es consideren no compatibles.  
- Amb data 28.03.2022 es rep en aquest servei un informe de la Direcció General de Cultura i Patrimoni emés amb data 05.05.2021 on s'indica que vist l'article 11 de la Llei 4/1998, de patrimoni cultural valencià, no existeix afecció al patrimoni cultural en cap de les seues manifestacions i que, no obstant això, es proposa el seguiment arqueològic dels moviments de terra en el moment de l'execució de les obres.  
  
- El Servei d'Infraestructura Verda i Paisatge emet amb data 21.04.2022 un informe on condiciona l'emissió d'informe favorable en matèria d'infraestructura verda i paisatge que viabilitze l'actuació pretesa a l'esmena dels requeriments exposats, a saber:  
  
a) En relació amb la planta solar, només s'admetran els panells fora de la zona d'amortiment de paisatge protegit, i amb les consideracions realitzades en el punt 7 del seu informe.  
b) En relació amb la línia d'evacuació, s'hauran de proposar altres solucions, pels motius exposats en el punt 8 del seu informe.  
- La Comissaria d'Aigües de la Confederació Hidrogràfica del Segura emet informe amb data 21.04.2022 i indica que s'ha traslladat a la Secretaria General i Direcció Tècnica a causa de la proximitat de l'embassament de la Pedrera. Respecte als tàlvegs o canyades, s'ha de tindre en compte el que s'estableix en l'article 47.1 del text refós de la Llei d'aigües i en l'article 16 del reglament del domini públic hidràulic: «Els predis inferiors estan subjectes a rebre les aigües que naturalment i sense obra de l'home descendisquen dels predis superiors, així com la terra o pedra que arrosseguen en el seu curs. Ni l'amo del predi inferior pot fer obres que impedisquen aquesta servitud ni el del superior obres que l'agreugen».  
- La Direcció Tècnica de la Confederació Hidrogràfica del Segura, amb data 10.05.2022, emet informe on indica que es comprova que no hi ha afecció de la planta solar fotovoltaica i no hi ha afecció al domini públic confrontant amb l'embassament de la Pedrera i que ha d'assegurar-se en tot cas l'absència de pals instal·lats en terreny de domini públic ni la seua afecció al camí de servei de l'embassament.  
- Amb data 17.08.2022, el Servei d'Infraestructura Verda i Paisatge emet informe on indica que la planta solar podria considerar-se compatible amb la infraestructura verda i el paisatge, sempre que s'incorporen les modificacions requerides pel Servei en l'anterior informe de data 21.04.2022, i es plantege una altra solució per a l'evacuació d'energia. La línia d'evacuació es considera incompatible amb la infraestructura verda i el paisatge.  
No s'ha rebut contestació de la resta administracions públiques consultades, no obstant això, la informació continguda en l'expedient aporta elements de judici suficients per a continuar el procediment d'avaluació d'impacte ambiental simplificada.  
  
Criteris ambientals  
Per a l'emissió d'aquest informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'aquesta.  
  
Característiques del projecte  
Es tracta d'una planta generadora fotovoltaica de 12 MWp/10MWn, denominada FV Torremendo I, al terme municipal d'Orihuela (Alacant) i la seua infraestructura d'evacuació.  
Les parcel·les cadastrals afectades per les infraestructures del projecte són les corresponents al polígon 115, parcel·les 5, 13 i 27, del terme municipal d'Orihuela (Alacant). La superfície total de les parcel·les on s'allotjaran els mòduls fotovoltaics i resta d'instal·lacions serà de 36,12 ha i permet l'ús d'una superfície interior total de 25,13 ha, la qual cosa implica un percentatge d'ocupació previst del 69,57 %.  
  
La planta solar fotovoltaica FV Torremendo I implantaria una línia d'evacuació aereosubterrània de 20 kV, amb una longitud total aproximada de 10,8 quilòmetres, utilitzant un primer tram subterrani, d'una longitud aproximada de 60 metres, que unirà el centre de seccionament amb el suport 1, posteriorment un tram aeri que interconnectarà el suport 1 amb el suport 61, amb una longitud aproximada de 10,65 quilòmetres i finalment un altre tram subterrani que unirà el suport 61 amb l'ST San Miguel de Salinas, amb una longitud aproximada de 90 metres.  
Els mòduls fotovoltaics se situaran de manera prioritària sense fonamentació contínua, mitjançant clavament en el terreny natural, per a minimitzar la incidència en el sòl.  
  
Ubicació del projecte  
El sòl on es realitza la implantació de la planta fotovoltaica, segons el Pla general d'Orihuela, està classificat, en la major part, com a sòl no urbanitzable comú (SNUC), encara que també part del projecte està situat en zones de sòl urbà, urbanitzable i no urbanitzable protegit (SNUP). Les zones de les parcel·les afectades per sòl no urbanitzable protegit no seran ocupades pels mòduls fotovoltaics.  
La línia d'evacuació proposada discorre majoritàriament obrint un nou corredor d'infraestructures en el territori separat del corredor existent de la carretera CV-951 i de les infraestructures existents, amb el consegüent impacte atesa la seua longitud i traçat.  
  
Característiques del potencial impacte  
Segons la cartografia PATRICOVA, prop de la planta fotovoltaica existeix perillositat geomorfològica deguda a tàlvegs, barranc de fons pla i embassaments, sense que la planta quede afectada per risc d'inundació. La planta fotovoltaica també queda fora de l'àmbit d'estudi d'SNCZI. No obstant això, la línia d'evacuació que es compon de 61 suports disposa d'un total de 6 suports (núm. 9, 13, 15, 42, 43 i 44) en punts del territori afectats per risc d'inundació de caràcter geomorfològic per la qual cosa serà necessari justificar la compatibilitat d'aquests o situar-los en zones on no existisca aquesta afecció.  
Hi ha zones de la planta solar a menys de 500 m del paisatge protegit de la serra Escalona i el seu entorn, en concret els panells a l'est de la planta es troben sobre la zona de protecció de 500 m de l'embassament de la Pedrera. A més, la línia d'evacuació en el tram aeri afecta directament el paisatge protegit de la serra Escalona i els corredors territorials de connexió de la serra amb la zona humida de l'embassament de la Pedrera. Les mesures d'integració paisatgística descrites en l'estudi d'integració paisatgística són escasses i es descriuen de manera genèrica, sense que hi haja una definició detallada tant escrita com gràfica d'aquestes. Tampoc es defineixen amb plànols de detall la ubicació, volumetria, implantació, materialitat, cromatisme i tècniques constructives de les edificacions.  
En les parcel·les ocupades per la instal·lació fotovoltaica hi ha zones amb pendents superiors al 25 % i s'ha de respectar l'existència dels bancals i pendents naturals. A més, aquestes parcel·les se situen íntegrament en zona de corredor territorial fluvial.  
La totalitat de la superfície de les parcel·les es classifica com a àrea sense interés des del punt de vista de la recàrrega d'aqüífers, per la qual cosa no es preveuen afeccions rellevants sobre el subsol.  
La planta solar es realitzarà majoritàriament sobre sòls de baixa capacitat agrològica; no així la línia d'evacuació proposada de 10,9 km, que ocupa sòls de capacitat molt elevada i elevada, així com zones de terreny forestal i terreny forestal estratègic.  
Segons l'actual catàleg de zones humides de la Comunitat Valenciana, a més de la zona humida del Parc Natural de les Llacunes de la Mata i Torrevella, recentment s'ha incorporat al catàleg de zones humides de la Comunitat Valenciana (acord de 20.05.2022), l'embassament de la Pedrera, en els termes municipals d'Orihuela i San Miguel de Salinas (Alacant), situat a uns 400 m de distància de les parcel·les de la planta fotovoltaica, i que inclou part del traçat de la línia d'evacuació.  
  
Consultada la cartografia actual sobre hàbitats de la Comunitat Valenciana, a escala 1.50.000, en el visor web de la Generalitat, es pot indicar que les parcel·les d'afecció on es pretén situar la planta fotovoltaica no es localitzen sobre cap hàbitat. No obstant això, part del traçat de la línia d'evacuació creuarà àrees on es troben els hàbitats d'interés següents:  
- 1410: Jonquera halòfila amb jonc marí i sàlvies.  
- 3244: Matolls halonitròfils inframesomediterranis de salat glauc i salat blanc.  
- 1430: Matolls nitròfils salins inframesomediterranis de Suaeda pruinosa.  
- 1510: Herbassars anuals preestivals de saladars continentals manxecs.  
- Espartars iberollevantins meridionals.  
- 92D0: Tamaritars manxecs.  
- 3170: Aiguamolls d'hivern i primavera silicícoles amb corretjola marina.  
  
Conclusió  
El projecte s'ha de sotmetre a una avaluació d'impacte ambiental ordinària perquè podria tindre efectes significatius sobre el medi ambient. En particular, cal analitzar detalladament les afeccions potencials indicades en aquest informe ambiental mitjançant l'elaboració d'un estudi d'impacte ambiental en els termes indicats en l'article 35 de la Llei 21/2013.  
  
Consideracions jurídiques  
El projecte constitueix un casos d'avaluació d'impacte ambiental simplificada, d'acord amb l'article 7.2 de la Llei 21/2013, de 9 de desembre, en concordança amb l'epígraf grup 4.b) i) de l'annex II.  
  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II, de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tant, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc, resolc,  
  
  
Primer  
Estimar que el Projecte de planta solar fotovoltaica connectada a la xarxa de distribució denominada Torremendo I, de 12 Mwp, i la línia d'evacuació, s'ha de sotmetre a avaluació d'impacte ambiental ordinària.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
B. L'informe d'impacte ambiental no serà objecte de cap recurs sense perjudici dels que, si escau, siguen procedents en via administrativa o judicial contra l'acte, si escau, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 21 d'octubre de 2022.- El director general de Qualitat i Educació Ambiental: Joan Piquer Huerga.»